Fida Jiryis d tameṭṭut tafalesṭinit ay d-ilulen yerna tenker-d deg lbeṛṛani, deg yiwet n twennaḍt aydeg ur tessen kan Falesṭin seg lbeɛd, ɣas ma yella seg zik ay tuki i yiman-nnes d Tafalesṭinit ay tella. Asmi ay tt-id-iṣaḥ ad teqqel ɣer tmurt-nnes, tufa-d tidet temgerrad s waṭas ɣef wayen tella tettxayal deg lbal-nnes. Deg 1993, Imtawayen (accords) n Oslo jjan tawacult n Fida ad d-teqqel ɣer taddart-nsen taqburt n Fassouta ay d-yezgan deg tama n Jalil, deg wayen umi semman ass-a Isṛayil. Fida tella-d d yiwet seg tkemmict-nni tamecṭuḥt n Yifalesṭiniyen (qell n 50) umi yettunefk « wezref n tuqqla » ɣer tuddar-nsen ay d-yezgan ass-a deg Isṛayil. Mi teqqel ɣer taddart-nnes, Fida temlal-d ed sin wuguren imeqranen : tamezwarut, yella yessefk fell-as ad telmed idles aneṣli n tmurt-nnes, d win ayseg tettwaḥṛem asmi ay tella deg lɣerba, ma d tis snat, yella yessefk fell-as ad tqabel lbaṭel n wid ay as-yeḍḍfen tamurt-nnes.
Gar yiḍ ed wass, Fida teqqel d taɣermant (citoyenne) tisṛayilit yerna tettwaḥettem ad telmed taɛebrit. Aytmaten-nnes ifalesṭiniyen, deg tmurt, ttwalin-tt d tabeṛṛanit, ma d adabu isṛayili yeḥseb-itt d « azgen » n uɣerman. D aya ay yejjan Fida ad d-tini tuqqla-nnes ɣer tmurt d tin aydeg tuɣ « sin n yibeqqayen ». Deg wass n 21 Yennayer 2012, The Palestine Monitor iga tadiwennit (interview) akked Fida, d tin aydeg ay d-tessawel ɣef ttejṛiba-nnes n tuqqla ɣer wakal n lejdud-nnes akked tudert-nnes deg Isṛayil, am wakken ad d-tessawel ɣef wedlis-nnes ara d-yeffɣen ussan-a, « My Return to Galilee » [Tuqqla-inu ɣer tama n Jalil].
kab_Latn kab_Latn